Rugbyspeler geskiet: Ouers neem moeilike besluitGert Roets in die hospitaal. Foto: Verskaf Jongste: Gertjie Roets is Saterdag, 14 April 2018 oorlede. Lees meer. Gert Roets (23), die belowende Wolwe-rugbyspeler van Kempton Park aan die Oos-Rand wat Saterdagoggend tydens ŉ vermeende mislukte rooftog geskiet is, se linkerbeen moet noodgedwonge geamputeer word. Jaco Lombard, die familie se woordvoerder, het aan Maroela Media bevestig Roets se dokters by die Tembisa-hospitaal het sy ma, Yolanda Laas (59), en stiefpa, Louwtjie Laas (62), Vrydagoggend ontbied sodat hulle die moeilike besluit kon neem. Roets word sedert Saterdag in die waakeenheid van dié hospitaal behandel nadat sy hoofslagaar in sy heup tydens die mislukte rooftog afgeskiet is. Hy was Saterdag nagenoeg nege uur lank in die teater in ŉ poging om die slagaar te herstel om sy been en lewe te red. Hy is sedertdien onder verdowing gehou, en aan dialise en ŉ ventilator gekoppel. “Die dokters het vanoggend sy ma meegedeel die amputasie is al manier om sy lewe te red. Sy ma het versoek dat mense nie nou met haar kontak maak nie. Dit was vir hulle ŉ baie moeilike besluit. Sy liggaam wou net nie die weefsel aanvaar wat gebruik is om die aar te heg nie en die gebrek aan bloedtoevoer tas nou sy niere erg aan. Hulle het reeds ŉ tweede mening gehad. Dit is óf sy been, óf sy lewe,” het Lombard gesê. Lombard het ŉ beroep op die publiek gedoen om Roets in hul gebede te hou sodat die operasie goed verloop. Hy word reeds vandag al geopereer. Intussen duur verskeie pogings deur ŉ reusevriendekring voort om geld in te samel in ŉ poging om Roets na ŉ private hospitaal oor te plaas vir spesialisbehandeling, aangesien hy nie ŉ mediese fonds het nie. ŉ Anonieme skenker het reeds ŉ bydrae gelewer sodat Roets na die Arwyp-hospitaal oorgeplaas kan word, maar sy toestand was nog nie stabiel genoeg daarvoor nie. Die Afrikaanse sanger Brendan Peyper het intussen ook van Roets se storie gehoor en saam met die Boeremusiekgilde Witwatersrand-tak onderneem om Donderdag ŉ optrede te hou om geld vir Roets in te samel. Klik hier vir meer inligting. Gert Roets en sy boetie Kobus. Foto: Verskaf Maroela Media het vroeër berig die skietvoorval het Saterdag omstreeks 05:30 in Van Riebeeckpark in Kempton Park plaasgevind. Roets, Devan Kruger (23), ŉ vriend wat saam met hom vir die Wolwe uitdraf, en ŉ vriendin is die oggend by Kruger se huis afgelaai ná ŉ aandjie uit saam met vriende. “Devan se huis is sowat 500 m van die treinstasie in Van Riebeeckpark. Die vriendin woon sowat 500 m anderkant die treinstasie. Gert en Devan het saam met hul vriendin na haar huis toe geloop en haar veilig daar besorg,” het Charlene Horn, ŉ familievriend, Dinsdag aan Maroela Media gesê. “Toe hulle die eerste keer verby die stasie gestap het, het hulle twee mans op stoele daar sien sit. Dit het vir hulle gelyk of die mans uniforms aangehad het en hulle het aangeneem dit was veiligheidswagte. Toe hulle terugloop na Devan se huis het die mans nie meer daar gesit nie.” Horn het gesê die twee jong mans was skaars 500 m van Kruger se huis af toe twee aanvallers hulle van agter af genader en bloot op hulle begin skiet het. “Devan het in die veld in gevlug en Gert het in die pad af gehardloop. Nog twee skote is gevuur, waarvan een Gert in die heup getref het. Die koeël is reg deur hom en het sy hoofslagaar afgeskiet. Hy het geval, maar kon daarin slaag om op te staan. Hy het in die veld in gevlug waar Devan was, maar toe in ŉ groot gat geval.” Kruger het intussen gesien hoe die aanvallers sy vriend agternasit. Die aanvallers het egter na Kruger begin soek toe hulle Roets in die gat sien val en hom vir dood agtergelaat. “Devan het hulle uitoorlê deur in die water in die waterkanaal in te sak sodat hulle hom nie kan sien nie. Toe hy uiteindelik sien die aanvallers is weg, het hy huis toe gehardloop en hulp ontbied,” het Horn gesê. Die polisie is ontbied en was spoedig op die toneel. Roets moes met die hulp van die plaaslike brandweer uit die gat gehaal word, waarna hy in ŉ kritieke toestand met ŉ ambulans na die Tembisa-hospitaal geneem is vir mediese behandeling. Roets het Maandagoggend ŉ terugslag gehad toe sy hart gaan staan het, maar dokters kon hom deurhaal en hy veg steeds om sy lewe. Lombard, wat ook ŉ afrigter van die Wolwe-rugbyspan is, het gesê Roets het as flank, agsteman en slot uitgeblink en het vanjaar vir die Wolwe se eerste span uitgedraf. Lombard beskryf Roets as ŉ nederige, plat-op-die-aarde man na wie mense opsien. “Hy is ŉ baie harde speler en gee altyd 110% vir sy span as hy op die veld is. Dis regtig ŉ groot terugslag en ons is baie bekommerd oor hom.” Kapt. Lesibana Molokomme, polisiewoordvoerder, het Vrydag aan Maroela Media gesê niemand is nog in verband met die voorval in hegtenis geneem nie. “Die Norkem Park-polisie ondersoek ŉ saak van poging tot moord en die ondersoek duur voort,” het hy gesê. Molokomme het ŉ beroep op die gemeenskap gedoen om met enige inligting na vore te kom wat die polisie in hul ondersoek kan bystaan. Bel die polisie by 011 391 1814/5.